**OBAVIJEST BIRAČIMA O IZBORIMA ZA HRVATSKI SABOR**

**Predsjednik Republike Hrvatske je 15. ožujka 2024. donio Odluku o raspisivanju izbora za zastupnike u Hrvatski sabor**

Temeljem članka 23. Zakona o registru birača Ministarstvo pravosuđa i uprave objavljuje obavijest biračima o mogućnosti, vremenu i načinu pregleda, dopune i ispravka podataka upisanih u registar birača.

**Izbori na biračkim mjestima u Republici Hrvatskoj održat će se u srijedu 17. travnja 2024. godine.**

**Izbori na biračkim mjestima u diplomatsko-konzularnim predstavništvima Republike Hrvatske održat će se u utorak 16. travnja 2024. i srijedu 17. travnja 2024. godine.**

Birači mogu izvršiti pregled, dopunu i promjenu podataka upisanih u registar birača te podnijeti zahtjev za privremeni upis u registar birača izvan mjesta prebivališta, izdavanje potvrde za glasovanje izvan mjesta prebivališta, prethodnu registraciju i aktivnu registraciju.

Svoje podatke upisane u registar birača možete provjeriti na poveznici:

 <https://biraci.gov.hr/RegistarBiraca/.>

Nadležna upravna tijela županija odnosno Grada Zagreba koja vode registar birača objavit će vrijeme, mjesto i način rada radi podnošenja zahtjeva za upis, dopunu ili promjenu podataka upisanih u registar birača te radi zaprimanja zahtjeva za privremeni upis u registar birača izvan mjesta prebivališta, prethodnu registraciju, aktivnu registraciju i izdavanje potvrde za glasovanje izvan mjesta prebivališta.

Zahtjevi se mogu predati neposredno u nadležnom upravnom tijelu ili putem sustava [e-Građani.](https://gov.hr/?lang=hr)

**Rok za podnošenje zahtjeva istječe u subotu, 6. travnja 2024.**

* [OBRASCI ZAHTJEVA](https://mpu.gov.hr/vijesti/obavijest-biracima-o-izborima-za-zastupnike-u-hrvatski-sabor/obrasci-27924/27924)
* [POPIS NADLEŽNIH UPRAVNIH TIJELA ŽUPANIJA I GRADA ZAGREBA](https://mpu.gov.hr/UserDocsImages/dokumenti/Izbori/Parlamentarni%20izbori%202024/Popis%20nadle%C5%BEnih%20upravnih%20tijela.pdf)
* [E-GRAĐANI](https://gov.hr/?lang=hr)

 Pozivaju se birači**, pripadnici nacionalnih manjina,**koji će navršiti 18 godina do dana održavanja izbora da se izjasne o svojoj nacionalnoj pripadnosti [neposredno u nadležnom upravnom tijelu](https://mpu.gov.hr/UserDocsImages/dokumenti/Izbori/Parlamentarni%20izbori%202024/Popis%20nadle%C5%BEnih%20upravnih%20tijela.pdf) županije odnosno Grada Zagreba koje vodi registar birača ili putem [sustava e-Građani.](https://gov.hr/?lang=hr)
**Podsjećamo birače da se na dan izbora ne mogu izjašnjavati o svojoj nacionalnoj pripadnosti osim onih koji nisu upisani u registar birača.**

**I. BIRAČI KOJI IMAJU PREBIVALIŠTE U REPUBLICI HRVATSKOJ**

**1. Birači koji imaju prebivalište u Republici Hrvatskoj**, a na dan održavanja izbora neće biti u mjestu svog prebivališta, mogu zatražiti:

**a) PRIVREMENI UPIS**-ako žele glasovati u Republici Hrvatskoj izvan mjesta svog prebivališta.

Birači se privremeno upisuju u registar birača za mjesto gdje će se zateći na dan održavanja izbora.
[**Zahtjev za privremeni upis**](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20PRIVREMENI%20UPIS.docx)u registar birača izvan mjesta prebivališta birači mogu podnijeti nadležnom upravnom tijelu u županiji odnosno Gradu Zagrebu koje vodi registar birača, neovisno o mjestu upisa u registar birača.

Birači koji su zatražili privremeni upis izvan mjesta prebivališta glasuju za svoju izbornu jedinicu, a moći će glasovati samo na biračkom mjestu koje će odrediti nadležno izborno povjerenstvo za privremeno upisane birače.

Iznimno, biraču se može na njegov zahtjev omogućiti privremeni upis u registar birača unutar istoga grada ili općine, ukoliko će se na dan izbora za Hrvatski sabor zateći na području drugog naselja unutar istoga grada ili općine u kojoj ima prebivalište i radi se o istoj izbornoj jedinici, u kojem slučaju, birač glasuje na redovnom biračkom mjestu.

**b)** **PRETHODNU REGISTRACIJU**-ako žele glasovati u inozemstvu.

Birači se prethodno registriraju za državu odnosno konzularno područje gdje će se zateći na dan održavanja izbora u inozemstvu.

[**Zahtjev za prethodnu registraciju**](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20PRETHODNU%20REGISTRACIJU.docx) birači mogu podnijeti nadležnoj diplomatskoj misiji ili konzularnom uredu Republike Hrvatske u inozemstvu ili nadležnom upravnom tijelu u županiji odnosno Gradu Zagrebu koje vodi registar birača.

**2. Birači koji imaju prebivalište u Republici Hrvatskoj**, a na dan održavanja izbora će se zateći izvan mjesta svog prebivališta ili u inozemstvu mogu, **iznimno**, zatražiti **potvrdu za glasovanje izvan mjesta prebivališta** s naznakom mjesta boravka u Republici Hrvatskoj odnosno države i konzularnog područja na kojem će se zateći na dan izbora.

[**Zahtjev za izdavanje potvrde za glasovanje izvan mjesta prebivališta**](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20IZDAVANJE%20POTVRDE%20ZA%20GLASOVANJE.docx) birači podnose nadležnom upravnom tijelu u županiji odnosno Gradu Zagrebu koje vodi registar birača prema mjestu svog prebivališta.

**II. BIRAČI KOJI NEMAJU PREBIVALIŠTE U REPUBLICI HRVATSKOJ**

Birači koji nemaju prebivalište u Republici Hrvatskoj kako bi mogli glasovati u inozemstvu ili u Republici Hrvatskoj moraju podnijeti [**ZAHTJEV ZA AKTIVNU REGISTRACIJU.**](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20AKTIVNU%20REGISTRACIJU.docx)

**a) Birači kojima je izdana osobna iskaznica s podatkom o prebivalištu izvan Republike Hrvatske ne moraju podnijeti zahtjev za aktivnu registraciju već će se po službenoj dužnosti aktivno registrirati za državu i konzularno područje prema adresi prebivališta upisanoj u osobnoj iskaznici.**

Birači koji će se na dan održavanja izbora nalaziti na području druge diplomatske misije ili konzularnog ureda u inozemstvu ili u Republici Hrvatskoj ili imaju prijavljeno prebivalište na adresi različitoj od navedene u osobnoj iskaznici s inozemnom adresom, moraju podnijeti [**Z**](https://mpu.gov.hr/UserDocsImages/dokumenti/Izbori/Parlamentarni%20izbori%202024/ZAHTJEV%20ZA%20PROMJENU%20MJESTA%20AKTIVNE%20REGISTRACIJE.pdf)[**AHTJEV ZA PROMJENU MJESTA AKTIVNE REGISTRACIJE**.](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20PROMJENU%20MJESTA%20AKTIVNE%20REGISTRACIJE.docx)

Birač koji ne promijeni mjesto aktivne registracije, moći će glasovati samo u mjestu gdje je već aktivno registriran po službenoj dužnosti za državu i konzularno područje prema inozemnoj adresi navedenoj u osobnoj iskaznici.

**b) Birači koji nemaju prebivalište u Republici Hrvatskoj i nemaju osobnu iskaznicu s podatkom o prebivalištu izvan Republike Hrvatske, moraju podnijeti**[**zahtjev za aktivnu registraciju**](https://mpu.gov.hr/UserDocsImages/dokumenti/Izbori/Parlamentarni%20izbori%202024/Obrasci/ZAHTJEV%20ZA%20AKTIVNU%20REGISTRACIJU.docx)**kako bi mogli glasovati u inozemstvu ili u Republici Hrvatskoj.**

Zahtjev za aktivnu registraciju birači mogu podnijeti:

* najbližoj diplomatskoj misiji ili konzularnom uredu Republike Hrvatske u inozemstvu ili
* nadležnom upravnom tijelu u županiji odnosno Gradu Zagrebu koje vodi registar birača, ako će se na dan održavanja izbora nalaziti u Republici Hrvatskoj.

**III.**[**e-Građani**](https://pretinac.gov.hr/KorisnickiPretinac/eGradani.html)

Birači koji imaju vjerodajnice i pristup sustavu e-Građani mogu podnijeti zahtjev za privremeni upis, prethodnu registraciju i aktivnu registraciju te izmjene istih zahtjeva, putem sustava e-Građani.

**IV. IZDAVANJE POTVRDA ZA GLASOVANJE NA DAN ODRŽAVANJA IZBORA**

Skreće se pozornost biračima koji imaju prebivalište u Republici Hrvatskoj, da samo birači koji imaju prebivalište u Republici Hrvatskoj i važeće osobne iskaznice ulaze u popis birača i nalazit će se na izvacima iz popisa birača koji će biti dostavljeni na biračka mjesta.

Birači koji imaju prebivalište u Republici Hrvatskoj, a prilikom dolaska na biračko mjesto se utvrdi da nisu upisani u izvatke iz popisa birača jer primjerice nemaju važeću osobnu iskaznicu, mogu na dan održavanja izbora ostvariti svoje pravo glasovanja s potvrdom za glasovanje koju izdaju nadležna upravna tijela županija odnosno Grada Zagreba prema mjestu prebivališta birača.

Birači koji nemaju prebivalište u Republici Hrvatskoj, a nisu aktivno registrirani, mogu na dan održavanja izbora ostvariti svoje pravo glasovanja potvrdom koju izdaje diplomatska misija ili konzularni ured Republike Hrvatske u inozemstvu.

Zahtjevi za prethodnu i aktivnu registraciju u VRH Santiago de Chile mogu se predati putem e-maila: croemb.santiago@mvep.hr